钦定古今图书集成/明伦汇编/官常典/第788卷 > 彭思永
## 钦定古今图书集成/明伦汇编/官常典/第788卷 > 彭思永

按《宋史》本传：“思永，字季长，庐陵人。第进士，知南海分
宁县，通判睦州。台州大水败城，人多溺，往摄治焉。尽
葬死者，作文祭之。民贫不能葺居，为伐木以助之。数
月，公私之舍皆具，城筑高于前，而坚亦如之。知潮州、
常州，入为侍御史。论内降授官赏之弊，谓斜封非盛
世所当有，仁宗深然之。皇祐祀明堂前一日，有传百”
姓皆进秩者，思永言不宜滥恩以益侥幸。时张尧佐
已贵而犹觊执政，王守忠已受宠而求旄节，思永率
同列言之。或曰：“俟命出未晚也。”思永曰：“先事而言，第
得罪尔。命一出，不可止矣。”遂独抗疏曰：“陛下覃此谬
恩，岂为天下孤寒哉？不过为尧佐、守忠取悦众人耳。
外戚秉政，宦侍用权，非社稷之福也。”帝怒，中丞郭劝、
谏官吴奎为之请，乃以汎恩转司封员外郎，而解台
职，为湖北转运使。下溪蛮彭仕羲作乱，先移书激骂
辰州守，守将讨之。思永按部适至，仕羲惧，遣使迎谢，
寝其谋。加直史馆，为益州路转运使。成都府吏盗公
钱，付狱已三岁，出入自如。思永摄府事，甫一日，即具
狱，民以楮券为市，藏衣带中，盗置刃于抓，捷取之，鲜
败者。思永得一人，诘之，悉黥其党隶兵间。中使岁祠
峨眉，率留成都，掊珍玩，价直数百万钱，悉出于民。思
永朘其三之一，使怒去，而不能有所中伤也。寻为户
部副使，擢天章阁待制、河北都转运使、知瀛州。北俗
以桑麻为产籍，民惧赋不敢艺，日益贫，思永始奏更
之。徙知江宁府。治平中，召为御史中丞。濮王有称亲
之议，言事者争之，皆斥去。思永更上疏极论曰：“濮王
生陛下，而仁宗以陛下为嗣，是仁宗为皇考，而濮王
于属为伯，此天地大义，生人大伦。如乾坤定位，不可
得而变也。陛下为仁庙子，曰考曰亲，乃仁庙也。若更
施于濮王，是有二亲矣。使王与诸父夷等，无有殊别，
则于大孝之心亦为难安。臣以为当尊为濮国大王，
祭告之辞，则曰‘侄嗣皇帝，书名昭告于皇伯父。在王
则极尊崇之道，而于仁庙亦无所嫌矣。此万世之法
也’。”疏入，英宗感其切至，垂欲施行，而中书持之甚力，
卒不果。神宗即位，御史蒋之奇纠欧阳修阴事，挽思
永自助。思永以为帷薄之私，非外人所知，但其首建
濮议，违典礼以犯众怒，不宜更在政府。诏问语所从
来，思永不肯对，而极陈大臣专恣朋党。乃出知黄州，
改太平州。熙宁三年，以户部侍郎致仕，卒，年七十一。
思永仁厚廉恕，为儿时，旦起早学，得金钗于门外，默
坐其处。须臾亡钗者来，物色，审之良是，即付之。其人
欲谢以钱，思永笑曰：“使我欲之，则匿金矣。”始就举，持
数钏为资。同举者过之，出而玩，或坠其一于袖间，众
相为求索，思永曰：“数止此耳。”客去，举手揖，钏坠于地，
众皆服其量。居母丧，窭甚，乡人馈之无所受。子卫，亦
孝谨，以父老弃官家居十馀年，族里称之。